## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆՕՐԵՆՔԸ

### ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՄԱՍԻՆ

**Գ Լ ՈՒ Խ 1**

***ԸՆԴՀԱՆՈՒՐ ԴՐՈՒՅԹՆԵՐ***

**Հոդված 1. Օրենքի կարգավորման առարկան**

1. Սույն օրենքով սահմանվում են Հայաստանի Հանրապետության պետական մրցանակները, ինչպես նաև կարգավորվում են Հայաստանի Հանրապետության պետական մրցանակներ շնորհելու և հանձնելու հետ կապված հարաբերությունները։

**Հոդված 2. Հայաստանի Հանրապետության պետական մրցանակների վերաբերյալ Հայաստանի Հանրապետության օրենսդրությունը**

1. Հայաստանի Հանրապետության պետական մրցանակների հետ կապված հարաբերությունները կարգավորվում են սույն օրենքով և այլ իրավական ակտերով:

**Հոդված 3. Հայաստանի Հանրապետության պետական մրցանակները**

1. Հայաստանի Հանրապետության պետական մրցանակները գրականության և արվեստի բնագավառում` բարձրարժեք ստեղծագործությունների, ճարտարապետության և քաղաքաշինության բնագավառում` լավագույն աշխատանքների (ինքնատիպ նախագծերի և Հայաստանի Հանրապետության տարածքում ավարտված շինությունների կամ համալիրների), ճշգրիտ և բնական գիտությունների բնագավառում՝ հայրենական ու միջազգային գիտությունը էապես հարստացրած և գիտատեխնիկական առաջընթացի վրա էական ազդեցություն ունեցող նշանակալի, ակնառու հայտնագործությունների (գյուտերի), հումանիտար և հասարակական գիտությունների բնագավառում` արժեքավոր աշխատանքների, աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում՝ ակնառու գիտական աշխատանքի, տեղեկատվական տեխնոլոգիաների բնագավառում՝ ոլորտի զարգացման և կատարելագործման, արտակարգ իրավիճակներում բնակչության պաշտպանության և քաղաքացիական պաշտպանության բնագավառներում՝ ոլորտների զարգացման, կատարելագործման, նորարարության ու ակնառու գիտական աշխատանքների կամ տուժածի փրկության ժամանակ դրսևորած արիության, ֆիզիկական կուլտուրայի և սպորտի բնագավառում՝ Ֆիզիկական կուլտուրայի և սպորտի զարգացման ուղղությամբ տարվող աշխատանքների խթանման և բնակչության ֆիզիկական դաստիարակության, ֆիզիկական կուլտուրայով և սպորտով զբաղվելու համար նպաստավոր պայմանների ստեղծման, ինչպես նաև ակնառու ձեռքբերումների ճանաչման, գնահատման և խրախուսման ձև են:

2. Հայաստանի Հանրապետության պետական մրցանակներն են՝

1) գրականության և հրապարակախոսության ոլորտում Հայաստանի Հանրապետության պետական մրցանակ.

2) երաժշտության և կատարողական արվեստների ոլորտում Հայաստանի Հանրապետության պետական մրցանակ.

3) կերպարվեստի ոլորտում Հայաստանի Հանրապետության պետական մրցանակ.

4) թատերական արվեստի ոլորտում Հայաստանի Հանրապետության պետական մրցանակ.

5) կինոարվեստի ոլորտում Հայաստանի Հանրապետության պետական մրցանակ.

6) ճարտարապետության և քաղաքաշինության ոլորտում Հայաստանի Հանրապետության պետական մրցանակ.

7) ճշգրիտ և բնական գիտությունների ոլորտում Հայաստանի Հանրապետության պետական մրցանակ.

8) հումանիտար և հասարակական գիտությունների ոլորտում Հայաստանի Հանրապետության պետական մրցանակ.

9) աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակ.

10) տեղեկատվական տեխնոլոգիաների ոլորտում համաշխարհային ներդրման համար Հայաստանի Հանրապետության պետական մրցանակ.

11) տեղեկատվական տեխնոլոգիաների ոլորտում կրթական Հայաստանի Հանրապետության պետական մրցանակներ՝

ա. գլխավոր.

բ. բակալավրիատի լավագույն ուսանող (1-ին և 2-րդ կարգեր).

գ. մագիստրատուրայի լավագույն ուսանող (1-ին և 2-րդ կարգեր).

դ. լավագույն ասպիրանտ (1-ին և 2-րդ կարգեր).

ե. լավագույն աշակերտ.

զ. լավագույն սփյուռքահայ ուսանող.

12) արտակարգ իրավիճակներում բնակչության պաշտպանության և քաղաքացիական պաշտպանության բնագավառներում՝ ոլորտների զարգացման, կատարելագործման, նորարարության ու ակնառու գիտական աշխատանքների համար Հայաստանի Հանրապետության պետական մրցանակ.

13) տուժածի փրկության ժամանակ դրսևորած արիության համար Հայաստանի Հանրապետության պետական մրցանակ.

14) ֆիզիկական կուլտուրայի և սպորտի ոլորտում Հայաստանի Հանրապետության պետական մրցանակներ՝

ա. «Լավագույն մարզական քաղաք»՝ 1-ին, 2-րդ և 3-րդ մրցանակային տեղեր.

բ. «Լավագույն մարզական գյուղ»՝ 1-ին, 2-րդ և 3-րդ մրցանակային տեղեր.

գ. «Լավագույն մարզական բակ»՝ 1-ին, 2-րդ և 3-րդ մրցանակային տեղեր:

**Հոդված 4. Հայաստանի Հանրապետության պետական մրցանակի հավակնելու իրավունք ունեցող անձինք**

1. Հայաստանի Հանրապետության պետական մրցանակները շնորհվում են Հայաստանի Հանրապետության քաղաքացիներին:

2. Աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական, տեղեկատվական տեխնոլոգիաների ոլորտում համաշխարհային ներդրման համար, ինչպես նաև լավագույն սփյուռքահայ ուսանող տեղեկատվական տեխնոլոգիաների ոլորտում կրթական Հայաստանի Հանրապետության պետական մրցանակները շնորհվում են անկախ անձի քաղաքացիությունից:

3. Վարչապետն ու Կառավարության այլ անդամներն իրենց պաշտոնավարման ընթացքում, ինչպես նաև Հայաստանի Հանրապետության պետական մրցանակի մրցանակակիր ընտրող հանձնաժողովի անդամները չեն կարող արժանանալ Հայաստանի Հանրապետության պետական մրցանակների։

**Գ Լ ՈՒ Խ 2**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԸ ՀԱՅՑՄԱՆ ՆԵՐԿԱՅԱՑՆԵԼԸ**

**Հոդված 5.** **Ստեղծագործությունները, հայտնագործությունները (գյուտերը) և աշխատանքները մրցանակի ներկայացնելը**

1.Ստեղծագործությունները, հայտնագործությունները (գյուտերը) և աշխատանքները մրցանակի կարող են ներկայացվել միայն մեկ անգամ:

2. Հայաստանի Հանրապետության պետական մրցանակի կարող են ներկայացվել միայն այն ստեղծագործությունները, հայտնագործությունները (գյուտերը) և աշխատանքները, որոնք առաջին անգամ իրագործվել (հրատարակվել, հրապարակվել, կատարվել, ցուցադրվել, կառուցվել-ավարտվել, բեմադրվել) են՝

1) գրականության և արվեստի, ճարտարապետության և քաղաքաշինության, ճշգրիտ և բնական գիտությունների, հումանիտար և հասարակական գիտությունների, աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում՝ մրցանակի հայցման առաջարկությունների ներկայացման ժամկետն ավարտվելու օրվան նախորդող երկու տարվա ընթացքում.

2) տեղեկատվական տեխնոլոգիաների, արտակարգ իրավիճակներում բնակչության պաշտպանության և քաղաքացիական պաշտպանության, ինչպես նաև Ֆիզիկական կուլտուրայի և սպորտի բնագավառներում՝ մրցանակի հայցման առաջարկությունների ներկայացման ժամկետն ավարտվելու օրվան նախորդող մեկ տարվա ընթացքում:

 3. Ստեղծագործությունները, հայտնագործությունները (գյուտերը) և աշխատանքները մրցանակի հայցման ներկայացնելու կարգը սահմանվում է Կառավարության ենթաօրենսդրական նորմատիվ իրավական ակտով:

**Հոդված 6. Հայաստանի Հանրապետության պետական մրցանակների շնորհման առաջարկություն ներկայացնելը**

1. Հայաստանի Հանրապետության պետական մրցանակների շնորհման վերաբերյալ առաջարկությունները Հայաստանի Հանրապետության պետական մրցանակների մրցանակակիր ընտրող համապատասխան հանձնաժողովի եզրակացության հիման վրա համապատասխան ոլորտում Կառավարության քաղաքականությունը մշակող և իրականացնող նախարարի կողմից Հայաստանի Հանրապետության վարչապետի աշխատակազմ են ներկայացվում ոչ շուտ, քան մինչև մրցանակաբաշխության տարվա նոյեմբերի 1-ը և ոչ ուշ, քան մինչև նոյեմբերի 15-ը:

2. Աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակի շնորհման վերաբերյալ առաջարկությունը Հայաստանի Հանրապետության պետական մրցանակների մրցանակակիր ընտրող համապատասխան հանձնաժողովի եզրակացության հիման վրա համապատասխան ոլորտում Կառավարության քաղաքականությունը մշակող և իրականացնող նախարարի կողմից Հայաստանի Հանրապետության վարչապետի աշխատակազմ է ներկայացվում ոչ շուտ, քան մինչև մրցանակաբաշխության տարվա օգոստոսի 1-ը և ոչ ուշ, քան մինչև օգոստոսի 15-ը:

**Գ Լ ՈՒ Խ 3**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՄՐՑԱՆԱԿԱԿԻՐ ԸՆՏՐՈՂ ՀԱՆՁՆԱԺՈՂՈՎՆԵՐԸ**

**Հոդված 7.** **Հայաստանի Հանրապետության պետական մրցանակների հավակնորդների ընտրությունը**

1.Հայաստանի Հանրապետության պետական մրցանակները շնորհվում են լավագույն ստեղծագործությունների, հայտնագործությունների (գյուտերի) և աշխատանքների հեղինակներին, տեղեկատվական տեխնոլոգիաների, արտակարգ իրավիճակներում բնակչության պաշտպանության և քաղաքացիական պաշտպանության, ֆիզիկական կուլտուրայի և սպորտի բնագավառներում, ինչպես նաև տուժածի փրկության գործում ավանդ ունեցած անձանց:

2. Հայաստանի Հանրապետության պետական մրցանակի հայցման ներկայացված ստեղծագործությունները, հայտնագործությունները (գյուտերը) և աշխատանքները քննարկում, մրցանակի հավակնորդների ընտրությունը կազմակերպում և անցկացնում են Հայաստանի Հանրապետության պետական մրցանակների մրցանակակիր ընտրող հանձնաժողովները (այսուհետ՝ հանձնաժողովներ):

3. Տեղեկատվական տեխնոլոգիաների բնագավառում՝ համաշխարհային ներդրման համար պետական մրցանակների թեկնածուների նախնական հավակնորդների ընտրությունն իրականացվում է մրցանակաբաշխության կոմիտեի կողմից:

4. Հանձնաժողովներից յուրաքանչյուրը բաղկացած է առնվազն ինը անդամից:

5. Հանձնաժողովների անդամները և համաշխարհային ներդրման համար պետական մրցանակի մրցանակաբաշխության կոմիտեի անդամները համապատասխանաբար հանձնաժողովների և մրցանակաբաշխության կոմիտեի կազմում ընդգրկվում են իրենց համաձայնությամբ և իրենց պարտականությունները կատարում են հասարակական հիմունքներով:

6. Հանձնաժողովները, համաշխարհային ներդրման համար պետական մրցանակի մրցանակաբաշխության կոմիտեն ստեղծվում և դրանց անհատական կազմերը հաստատվում են համապատասխան ոլորտում Կառավարության քաղաքականությունը մշակող և իրականացնող նախարարի կողմից:

 7.Հանձնաժողովների և համաշխարհային ներդրման համար պետական մրցանակի մրցանակաբաշխության կոմիտեի կազմավորման և գործունեության կարգերը սահմանվում են Կառավարության ենթաօրենսդրական նորմատիվ իրավական ակտերով:

**Գ Լ ՈՒ Խ 4**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՇՆՈՐՀՈՒՄԸ ԵՎ ՀԱՆՁՆՈՒՄԸ**

**Հոդված 8. Հայաստանի Հանրապետության պետական մրցանակների շնորհումը**

1. Հայաստանի Հանրապետության պետական մրցանակները շնորհում է վարչապետը՝ համապատասխան որոշմամբ, որում նշվում է նաև դրամական պարգևի չափը և մրցանակը հանձնող Կառավարության անդամը, եթե մրցանակը չի հանձնվելու վարչապետի կողմից:

2. Գրականության և արվեստի, ճարտարապետության և քաղաքաշինության, ճշգրիտ և բնական գիտությունների, հումանիտար և հասարակական գիտությունների բնագավառներում Հայաստանի Հանրապետության պետական մրցանակները, ինչպես նաև Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակը կարող են շնորհվել երկու տարին մեկ անգամ:

3. Տեղեկատվական տեխնոլոգիաների ոլորտի, արտակարգ իրավիճակներում բնակչության պաշտպանության և քաղաքացիական պաշտպանության ոլորտի, ինչպես նաև Ֆիզիկական կուլտուրայի և սպորտի ոլորտի Հայաստանի Հանրապետության պետական մրցանակները կարող են շնորհվել յուրաքանչյուր տարի:

**Հոդված 9. Հայաստանի Հանրապետության պետական մրցանակների հանձնումը**

1. Հայաստանի Հանրապետության պետական մրցանակները մրցանակի արժանացած անձանց հանձնում է վարչապետը կամ մրցանակի շնորհման մասին վարչապետի որոշմամբ լիազորված Կառավարության այլ անդամը՝ հանդիսավոր պայմաններում:

2. Գրականության և արվեստի, ճարտարապետության և քաղաքաշինության, ճշգրիտ և բնական գիտությունների, հումանիտար և հասարակական գիտությունների բնագավառներում, ինչպես նաև Ֆիզիկական կուլտուրայի և սպորտի ոլորտի Հայաստանի Հանրապետության պետական մրցանակները հանձնվում են մրցանակաբաշխության տարվա դեկտեմբեր ամսվա ընթացքում, իսկ տեղեկատվական տեխնոլոգիաների ոլորտի Հայաստանի Հանրապետության պետական մրցանակները շնորհվում են նոյեմբեր ամսվա ընթացքում:

3. Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակը հանձնվում է զույգ տարվա սեպտեմբերի 18-ին՝ ակադեմիկոս Վիկտոր Համբարձումյանի ծննդյան օրը, այդ առիթով գումարված Հայաuտանի Հանրապետության գիտությունների ազգային ակադեմիայի ընդհանուր ժողովում:

4. Արտակարգ իրավիճակներում բնակչության պաշտպանության և քաղաքացիական պաշտպանության ոլորտի, ինչպես նաև տուժածի փրկության ժամանակ դրսևորած արիության համար պետական մրցանակները շնորհվում են սեպտեմբերի 4-ին՝ Արտակարգ իրավիճակների աշխատողի օրը:

5. Հայաստանի Հանրապետության պետական մրցանակը ստեղծագործության համահեղինակների շնորհվելու դեպքում մրցանակի մաս կազմող դրամական պարգևը հավասար բաշխվում է համահեղինակների միջև, յուրաքանչյուրին հանձնվում է նաև կրծքանշան և վկայագիր:

6. Մահացած դափնեկրի կրծքանշանը և վկայագիրը հանձնվում են նրա ընտանիքին, իսկ դրամական պարգևը փոխանցվում է նրա ժառանգներին` Հայաստանի Հանրապետության օրենսդրությամբ սահմանված կարգով:

**Գ Լ ՈՒ Խ 5**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՀԱՎԱՍՏԻՔՆԵՐԸ**

**Հոդված 10.** **Հայաստանի Հանրապետության պետական մրցանակների բաղադրիչները**

1. Գրականության և արվեստի, ճարտարապետության և քաղաքաշինության, ճշգրիտ և բնական գիտությունների, հումանիտար և հասարակական գիտությունների բնագավառներում որպես Հայաստանի Հանրապետության պետական մրցանակ շնորհվում են մրցանակի դափնեկրի կրծքանշան, վկայագիր և դրամական պարգև` առավելագույնը 5000000 դրամի չափով:

2. Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակի համար շնորհվում են մրցանակի դափնեկրի դիպլոմ, պատվոնշան՝ այն հավաստող հավաստագրով, 100000000 դրամ դրամական պարգև և 50000000 դրամ դրամական միջոցներ՝ սույն հոդվածի 3-րդ և 4-րդ մասերով սահմանված կարգով տնօրինելու իրավունքով:

3. 50000000 դրամ դրամական միջոցները, մրցանակ ստանալու հաջորդ երկու տարվա ընթացքում, օգտագործվում են Հայաստանի Հանրապետությունում աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառների հետագա զարգացման համար ըստ հետևյալ նպատակների՝

1) 25000000 դրամը՝ գիտական հետազոտությունների աջակցության մրցույթի կազմակերպմանը.

2) 12500000 դրամը՝ գիտաշխատողների՝ Հայաստանի Հանրապետությունում կամ օտարերկրյա պետություններ գործուղումների ֆինանսավորմանը.

3) 7500000 դրամ՝ Հայաստանի Հանրապետությունում գիտաժողովների կազմակերպմանը.

4) 3600000 դրամ պետական բուհերում մագիստրոսի ուսումնական ծրագրով ուսումնառող ուսանողների կրթաթոշակներին ուղղելու համար.

5) 1400000 դրամը՝ դափնեկրի (դափնեկիրների) և մրցանակի արժանացած աշխատանքի հանրայնացման համար:

4. Մրցանակակիրը սույն հոդվածի 3-րդ մասի 2-5-րդ կետերով նախատեսված միջոցառումների ֆինանսական միջոցների չօգտագործման կամ ոչ լրիվ օգտագործման դեպքում հավելյալ միջոցներն ուղղում է սույն հոդվածի 3-րդ մասի 1-ին կետով նախատեսված մրցույթի կազմակերպմանը, իսկ վերջինիս ֆինանսական միջոցների չօգտագործման կամ ոչ լրիվ օգտագործման դեպքում հավելյալ ֆինանսական միջոցները գումարում է գիտական հետազոտությունների աջակցության հաջորդ մրցույթի կազմակերպման ֆինանսական միջոցներին:

5. Սույն հոդվածի 3-րդ մասի 1-4-րդ կետերով նախատեսված միջոցառումների իրականացման պայմանների մշակումը, հայտերի ընդունումը, դափնեկրի (դափնեկիրների) հետ համատեղ ընտրության կատարումը և սույն հոդվածի 3-րդ մասի 5-րդ կետի շրջանակներում իրականացվող միջոցառումների համակարգումը, ինչպես նաև ծրագրերի իրականացման վերահսկումն իրականացվում է Հայաստանի Հանրապետության գիտությունների ազգային ակադեմիայի նախագահության կողմից ստեղծված հանձնաժողովի կողմից:

6. Սույն հոդվածի 3-րդ մասով սահմանված դրամական միջոցները մրցանակակրին են փոխանցվում պայմանագրի հիման վրա, որով սահմանված պայմաններով մրցանակակիրը սույն հոդվածի 3-րդ մասի 1-5-րդ կետերով նախատեսված միջոցառումների ֆինանսական միջոցների օգտագործման մասին Հայաստանի Հանրապետության գիտությունների ազգային ակադեմիայի նախագահության կողմից ստեղծված հանձնաժողովին է ներկայացնում ընթացիկ (12-ամսյա), իսկ ավարտից հետո` ամփոփիչ հաշվետվություն:

7. Սույն հոդվածի 6-րդ մասով նախատեսված պայմանագրի ձևը սահմանվում է ֆինանսների ոլորտում Կառավարության քաղաքականությունը մշակող և իրականացնող նախարարի կողմից:

8. Տեղեկատվական տեխնոլոգիաների բնագավառում համաշխարհային ներդրման համար որպես Հայաստանի Հանրապետության պետական մրցանակ շնորհվում են հուշամեդալ, վկայագիր և հուշախորհրդանիշ, իսկ որպես տեղեկատվական տեխնոլոգիաների ոլորտում կրթական Հայաստանի Հանրապետության պետական մրցանակներ (յուրաքանչյուր անվանակարգի համար) շնորհվում են համանուն վկայագիր, հուշախորդանիշ և դրամաշնորհ՝ առավելագույնը 5000000 դրամի չափով։

9. Արտակարգ իրավիճակներում բնակչության պաշտպանության և քաղաքացիական պաշտպանության ոլորտում որպես Հայաստանի Հանրապետության պետական մրցանակ շնորհվում են դափնեկրի հուշամեդալ, վկայագիր և դրամական պարգևատրում՝ առավելագույնը 5000000 դրամի չափով:

10. Տուժածի փրկության ժամանակ դրսևորած արիության համար որպես Հայաստանի Հանրապետության պետական մրցանակ շնորհվում են դափնեկրի հուշամեդալ, վկայագիր և դրամական պարգևատրում՝ առավելագույնը 5000000 դրամի չափով:

11. Ֆիզիկական կուլտուրայի և սպորտի բնագավառում որպես Հայաստանի Հանրապետության պետական մրցանակ շնորհվում են դափնեկրի վկայագիր և դրամական պարգև` առավելագույնը 5000000 դրամի չափով:

12. Գրականության և արվեստի, ճարտարապետության և քաղաքաշինության, ճշգրիտ և բնական գիտությունների, հումանիտար և հասարակական գիտությունների, բնագավառներում շնորհվող Հայաստանի Հանրապետության պետական մրցանակի դափնեկիրների վկայագրերի ձևը, դափնեկրի կրծքանշանի նկարագրությունը և ձևը, ֆիզիկական կուլտուրայի և սպորտի բնագավառում շնորհվող պետական մրցանակի դափնեկիրների վկայագրի ձևը, արտակարգ իրավիճակներում բնակչության պաշտպանության և քաղաքացիական պաշտպանության բնագավառում ու տուժածի փրկության ժամանակ դրսևորած արիության համար շնորհվող հուշամեդալների նկարագրությունը, դափնեկրի վկայագրերի ձևը, տեղեկատվական տեխնոլոգիաների բնագավառում համաշխարհային ներդրման համար դափնեկիրների հուշամեդալի, տեղեկատվական տեխնոլոգիաների բնագավառում՝ համաշխարհային ներդրման համար և կրթական պետական մրցանակների դափնեկիրների հուշախորհրդանիշների նկարագրությունը և ձևը, Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակի դափնեկրի դիպլոմի ձևը, պատվոնշանի ձևը և նկարագիրը, պատվոնշանը հավաստող հավաստագրի ձևը սահմանվում են Կառավարության ենթաօրենսդրական նորմատիվ իրավական ակտերով:

**Գ Լ ՈՒ Խ 6**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՖԻՆԱՆՍԱՎՈՐՈՒՄԸ**

**Հոդված 11.** **Հայաստանի Հանրապետության պետական մրցանակների մրցանակաբաշխության և մրցանակի հավաստիքների պատրաստման ֆինանսավորումը**

1. Հայաստանի Հանրապետության պետական մրցանակների մրցանակակիր ընտրող հանձնաժողովների գործունեության, մրցանակաբաշխության կազմակերպման, մրցանակների մաս կազմող վկայագրերի, կրծքանշանների, հուշամեդալների, հուշախորհրդանիշների, Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակի դափնեկրի դիպլոմի, պատվոնշանի և այն հավաստող հավաստագրի պատրաստման և Հայաստանի Հանրապետության պետական մրցանակների մաս կազմող դրամական պարգևների և դրամական միջոցների ֆինանսավորումն իրականացվում է պետական բյուջեի, ինչպես նաև օրենքով չարգելված այլ միջոցների հաշվին:

**Գ Լ ՈՒ Խ 7**

**ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված 12. Եզրափակիչ մաս**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

**Հոդված 13. Անցումային դրույթներ**

1. Սույն օրենքն ուժի մեջ մտնելուց հետո եռամսյա ժամկետում ընդունվում են սույն օրենքի 5-րդ հոդվածի 3-րդ, 7-րդ հոդվածի 6-րդ և 7-րդ, 10-րդ հոդվածի 7-րդ և 12-րդ մասերով նախատեսված իրավական ակտերը:

|  |  |
| --- | --- |
| **Հանրապետության նախագահ** | **Ա. Սարգսյան** |
| 2019 թ. \_\_\_\_\_\_\_\_\_ \_\_ԵրևանՀՕ-\_\_-Ն |  |

**Հ Ի Մ Ն Ա Վ Ո Ր ՈՒ Մ**

### «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՄԱՍԻՆ» ՕՐԵՆՔԻ ԸՆԴՈՒՆՄԱՆ

1. **Ընթացիկ իրավիճակը և իրավական ակտի ընդունման անհրաժեշտությունը**

Ներկայում Հայաստանի Հանրապետության պետական մրցանակների հետ կապված հարաբերությունները կարգավորվում են Կառավարության 2018 թվականի դեկտեմբերի 20-ի «Հայաստանի Հանրապետության պետական մրցանակներ հիմնելու, շնորհելու, հանձնելու և Հայաստանի Հանրապետության պետական մրցանակների մրցանակակիրներ ընտրող հանձնաժողովների գործունեության կարգը, մրցանակների դափնեկիրների կրծքանշանների նկարագրությունները, ձևերը և դափնեկիրների վկայագրերի ձևերը հաստատելու մասին» N 1557-Լ որոշմամբ:

Վերոնշյալ որոշումը բավականին ծավալուն է, բացի այդ մի շարք հարցերի կարգավորումը դրված է Կառավարության վրա, այդ թվում՝ պետական մրցանակ շնորհելու մասին որոշում ընդունելը, ինչն անհարկի ծանրաբեռնում է Կառավարության գործունեությունը և աննպատակահարմար է:

Միաժամանակ, հաշվի առնելով Հայաստանի Հանրապետության պետական մրցանակների կարևորությունը՝ առավել քան անհրաժեշտ է դրանց հետ կապված հարաբերությունները կարգավորել օրենքով՝ միաժամանակ վարչապետին վերապահելով պետական մրցանակներ շնորհելու լիազորությունը: Մինչդեռ, Սահմանադրության 6-րդ հոդվածի համաձայն՝ պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով:

Վերոհիշյալը վկայում է «Հայաստանի Հանրապետության պետական մրցանակների մասին օրենքի ընդունման անհրաժեշտության մասին:

1. **Առաջարկվող կարգավորման բնույթը**

«Հայաստանի Հանրապետության պետական մրցանակների մասին» օրենքի նախագծո**վ (այսուհետ՝ Նախագիծ)՝**

1. **սահմանվել են Հայաստանի Հանրապետության պետական մրցանակները,**
2. **նախատեսվել է Հայաստանի Հանրապետության պետական մրցանակների շնորհման և հանձնման կարգը,**
3. սահմանվել են պետական մրցանակների հավաստիքները, այդ թվում՝ դրամական պարգևները և դրանց չափերը,
4. **նախատեսվել է այն հարցերի շրջանակը, որոնց կարգավորումը թողնվել է Կառավարությանը,**
5. կարգավորվել են Հայաստանի Հանրապետության պետական մրցանակների հետ կապված այլ հարաբերություններ:
6. **Նախագծերի մշակման գործընթացում ներգրավված ինստիտուտները և անձինք**

Նախագիծը մշակվել է Արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4. Ակնկալվող արդյունքը**

Նախագծի ընդունման արդյունքում ակնկալվում է սահմանել Հայաստանի Հանրապետության պետական մրցանակները և կարգավորել դրանց շնորհման, հանձնման հետ կապված հարաբերությունները:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության պետական մրցանակների մասին» օրենքի նախագծի ընդունման կապակցությամբ անհրաժեշտ է ընդունել ստեղծագործությունները, հայտնագործությունները (գյուտերը) և աշխատանքները մրցանակի հայցման ներկայացնելու կարգը, Հայաստանի Հանրապետության պետական մրցանակների մրցանակակիր ընտրող հանձնաժողովների և համաշխարհային ներդրման համար պետական մրցանակի մրցանակաբաշխության կոմիտեի կազմավորման և գործունեության կարգերը, Հայաստանի Հանրապետության պետական մրցանակի դափնեկիրների վկայագրերի ձևը, դափնեկրի կրծքանշանի նկարագրությունը և ձևը, տեղեկատվական տեխնոլոգիաների բնագավառում համաշխարհային ներդրման համար դափնեկիրների հուշամեդալի, տեղեկատվական տեխնոլոգիաների բնագավառում՝ համաշխարհային ներդրման համար և կրթական պետական մրցանակների դափնեկիրների հուշախորհրդանիշների նկարագրությունը և ձևը, Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական Հայաստանի Հանրապետության պետական մրցանակի դափնեկրի դիպլոմի ձևը, պատվոնշանի ձևը և նկարագիրը, պատվոնշանը հավաստող հավաստագրի ձևը, արտակարգ իրավիճակներում բնակչության պաշտպանության և քաղաքացիական պաշտպանության բնագավառում ու տուժածի փրկության ժամանակ դրսևորած արիության համար շնորհվող հուշամեդալների նկարագրությունը, դափնեկրի վկայագրերի ձևը սահմանող Կառավարության ենթաօրենսդրական նորմատիվ իրավական ակտերը:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՄՐՑԱՆԱԿՆԵՐԻ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության պետական մրցանակների մասին» օրենքի նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում: